Κανονισμός (ΕΚ) αριθ. 491/2001 της Επιτροπής

της 12ης Μαρτίου 2001

για την τροποποίηση του κανονισμού (ΕΚ) αριθ. 1608/2000 για τον καθορισμό μεταβατικών μέτρων εν αναμονή των οριστικών μέτρων εφαρμογής του κανονισμού (ΕΚ) αριθ. 1493/1999 για την κοινή οργάνωση της αμπελοοινικής αγοράς

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1493/1999 του Συμβουλίου, της 17ης Μαΐου 1999, για την κοινή οργάνωση της αμπελοοινικής αγοράς(1), όπως τροποποιήθηκε τελευταία από τον κανονισμό (ΕΚ) αριθ. 2826/2000(2), και ιδίως το άρθρο 80,

Εκτιμώντας τα ακόλουθα:

(1) Ο κανονισμός (ΕΚ) αριθ. 1608/2000 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 2631/2000(4), προβλέπει την παράταση της εφαρμογής ορισμένων διατάξεων του Συμβουλίου, που έχουν καταργηθεί με το άρθρο 81 του κανονισμού (ΕΚ) αριθ. 1493/1999, μέχρι τις 31 Ιανουαρίου 2001, εν αναμονή της οριστικοποίησης και της θέσπισης των μέτρων εκτέλεσης του εν λόγω κανονισμού. Προβλέπει κυρίως ότι τα άρθρα 1 και 3 και το παράρτημα του κανονισμού (ΕΟΚ) αριθ. 1873/84 του Συμβουλίου, της 28ης Ιουνίου 1984, που επιτρέπει την προσφορά και την παράδοση στην άμεση ανθρώπινη κατανάλωση ορισμένων εισαγόμενων οίνων δυνάμενων να αποτελέσουν το αντικείμενο οινολογικών πρακτικών που δεν προβλέπονται από τον κανονισμό (ΕΟΚ) αριθ. 337/79(5), όπως τροποποιήθηκε τελευταία από τον κανονισμό (ΕΚ) αριθ. 2839/98(6), παραμένουν σε ισχύ το αργότερο μέχρι τις 31 Ιανουαρίου 2001. Ωστόσο, ο κανονισμός (ΕΟΚ) αριθ. 1873/84 προέβλεπε ότι οι διατάξεις αυτές θα παρέμεναν σε ισχύ το αργότερο μέχρι τις 31 Δεκεμβρίου 2003. Κατ' εφαρμογή του άρθρου 45 παράγραφος 2 του κανονισμού (ΕΚ) αριθ. 1493/1999, η Επιτροπή υπέβαλε πρόταση κανονισμού του Συμβουλίου που επιτρέπει την προσφορά και την παράδοση στην άμεση ανθρώπινη κατανάλωση ορισμένων εισαγόμενων οίνων που μπορούν να αποτελέσουν αντικείμενο οινολογικών πρακτικών που δεν προβλέπονται από τον κανονισμό (ΕΚ) αριθ. 1493/1999, προβλέποντας την εφαρμογή ισοδύναμων διατάξεων υπό τους ίδιους όρους με αυτούς που προβλέπονται από τον κανονισμό (ΕΟΚ) αριθ. 1873/84 το αργότερο μέχρι τις 31 Δεκεμβρίου 2003. Ωστόσο, ενδέχεται το Συμβούλιο να μη μπορέσει να εκδώσει την πρόταση αυτή πριν από τις 31 Ιανουαρίου 2001. Για να καταστεί δυνατή η έκδοση της πρότασης αυτής από το Συμβούλιο, χωρίς να διακοπεί το ισχύον καθεστώς έναντι των προϊόντων τα οποία αφορούν οι διατάξεις των άρθρων 1 και 3 και του παραρτήματος του κανονισμού (ΕΟΚ) αριθ. 1873/84, πρέπει να εξασφαλισθεί η διατήρηση των διατάξεων αυτών μέχρι την έκδοση της απόφασης του Συμβουλίου ή το αργότερο μέχρι τις 31 Δεκεμβρίου 2003. Για τον ίδιο λόγο, πρέπει ο κανονισμός αυτός να ισχύσει από την 1η Φεβρουαρίου 2001.

(2) Η συμπληρωματική μεταβατική περίοδος δεν θέτει σε κίνδυνο τη θέση σε εφαρμογή από το Συμβούλιο κατά την προβλεπόμενη ημερομηνία των ουσιωδών στοιχείων της μεταρρύθμισης της κοινής οργάνωσης αγοράς του οίνου, δεδομένου ότι τα βασικά στοιχεία των θεμάτων που αναφέρονται στους κανονισμούς αυτούς ρυθμίζονται ήδη στον κανονισμό (ΕΚ) αριθ. 1493/1999 ή σε κανονισμούς εφαρμογής που έχουν ήδη θεσπιστεί.

(3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οίνων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1608/2000 τροποποιείται ως εξής:

1. Στο άρθρο 1 προστίθεται η ακόλουθη περίοδος:"Οι διατάξεις που εμφαίνονται στο παράρτημα, μέρος Γ, παραμένουν αποκλειστικά σε ισχύ μέχρι την έκδοση από το Συμβούλιο της πρότασης της Επιτροπής σχετικά με κανονισμό του Συμβουλίου που επιτρέπει την προσφορά και την παράδοση στην άμεση ανθρώπινη κατανάλωση ορισμένων εισαγόμενων οίνων που μπορούν να αποτελέσουν αντικείμενο οινολογικών πρακτικών που δεν προβλέπονται από τον κανονισμό (ΕΚ) αριθ. 1493/1999 και το αργότερο μέχρι τις 31 Δεκεμβρίου 2003."

2. Το παράρτημα αντικαθίσταται από το παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Φεβρουαρίου 2001.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 12 Μαρτίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 179 της 14.7.1999, σ. 1.

(2) ΕΕ L 328 της 23.12.2000, σ. 2.

(3) ΕΕ L 185 της 25.7.2000, σ. 24.

(4) ΕΕ L 302 της 1.12.2000, σ. 36.

(5) ΕΕ L 176 της 3.7.1984, σ. 6.

(6) ΕΕ L 354 της 30.12.1998, σ. 12.

ΠΑΡΑΡΤΗΜΑ

ΜΕΡΟΣ Α

Κατάλογος των διατάξεων που εξακολουθούν να ισχύουν μέχρι τις 31 Ιανουαρίου 2001:

α) ο κανονισμός (ΕΟΚ) αριθ. 2390/89·

β) τα άρθρα 1 και 2 του κανονισμού (ΕΟΚ) αριθ. 2391/89·

γ) τα άρθρα 3, 31 και 71 του κανονισμού (ΕΟΚ) αριθ. 822/87.

ΜΕΡΟΣ Β

Κατάλογος των διατάξεων που εξακολουθούν να ισχύουν μέχρι τις 31 Μαρτίου 2001:

α) το άρθρο 15 παράγραφοι 2 και 7 του κανονισμού (ΕΟΚ) αριθ. 823/87·

β) ο κανονισμός ΕΟΚ αριθ. 2392/89·

γ) το άρθρο 2 του κανονισμού (ΕΟΚ) αριθ. 3895/91·

δ) τα άρθρα 8, 9 και 11 του κανονισμού (ΕΟΚ) αριθ. 2333/92·

ε) το άρθρο 72 του κανονισμού (ΕΟΚ) αριθ. 822/87.

ΜΕΡΟΣ Γ

Κατάλογος των διατάξεων που εξακολουθούν να ισχύουν το αργότερο μέχρι τις 31 Δεκεμβρίου 2003:

τα άρθρα 1 και 3, καθώς και το παράρτημα του κανονισμού (ΕΟΚ) αριθ. 1873/84.